Անահիտ Սահակյան

Անահիտ Արամայիսի Սահակյան (ծննդյան անունը՝ Հրածին Սահակյան, ), հայ երգչուհի։

Կենսագրություն 
Անահիտ Սահակյանը ծնվել է 1963 թվականի փետրվարի 8-ին, Ախուրյանի շրջանի Հովիտ գյուղում։ 1981 թվականին ավարտել է Ախուրյանի թիվ 1 միջնակարգ դպրոցը և երաժշտական դպրոցի դաշնամուրային բաժինը։ Գյումրիի Լ. Մադոյանի անվան ժողովրդական գործիքների անսամբլում եղել է երգչուհի։ 1981-1984 թվականներին սովորել է Գյումրիի Ք. Կարա-Մուրզայի անվան երաժշտական ուսումնարանի դաշնամուրային բաժնում, 1989-1994 թվականներին` Երևանի Կոմիտասի անվան պետական կոնսերվատորիայի ժողովրդական երգի բաժնում (Հովհաննես Բադալյանի դասարան)։ 2006 թվականին ավարտել է կոնսերվատորիայի ասպիրանտուրան` ժողովրդական երգեցողություն մասնագիտությամբ։ 1995-1996 թվականներին եղել է ՀՀ ազգային ռադիոյի Արամ Մերանգուլյանի անվան ժողովրդական գործիքների անսամբլի երգչուհի, 1996-1998 թվականներին՝ Կոմիտասի անվան կամերային երաժշտության տան մենակատար։

1996 թվականին կոմպոզիտոր Գևորգ Մանասյանի հետ ստեղծել է «Վարպետներ» համույթը, որի շրջանակներում ժողովրդական և դասական գործիքների համադրությամբ և համերգային ծրագրերով հանդես է եկել բազմաթիվ բեմերում։ 2000 թվականին Կոմիտասի անվան կամերային երաժշտության տանը հանդես է եկել «Երգն է կյանքիս ուղեկիցը» մենահամերգով։ 2006 թվականին «Երգիս թևերով» համերգային ծրագիրը նվիրել է Գյումրի քաղաքի վերածննդին։

2017 թվականին արժանացել է ՀՀ «Մովսես Խորենացի» մեդալի։

Ձայնասկավառակներ 
 «Այս մեկն էլ ներիր»
 «Սիրված երգերի շարք»
 «Սրտիս ձայնը»
 «Սիրո մեղեդի»

Պարգևներ 
 «Գյումրվա վարպետ» ոսկե կրծքանշան
 Մովսես Խորենացու մեդալ, 2017

Ծանոթագրություններ 

Հայ երգչուհիներ
Երևանի Կոմիտասի անվան պետական կոնսերվատորիայի շրջանավարտներ
Մովսես Խորենացու մեդալակիրներ